
„A sport területén az iskolában és azon kívül is sok a teendőnk.” „Támogatni kell a délutáni iskolai sportfoglalkozásokat, valamint szorgalmazni kell a meglevő fővárosi iskolai sportudvarok, futópályák, a lakótelepi, köztéri sportpályák korszerűsítését, fejlesztését, felújítását és bővítését. Javítani kell a természeti környezetben űzhető sportágak, turistautak, vízisportok feltételrendszerén, és nem utolsósorban parkjaink, köztéri sportpályáink állapotán, az extrém sportágak lehetőségein. Fontos lépés a fővárosi játszótér-felújítási program, illetve az uniós normáknak megfelelő játékeszköz-állomány megteremtése. Meg kell teremteni a sportlétesítmények akadálymentesítését.”[footnoteRef:1] [1:  Tarlós István Budapest programja 2009, 21. oldal] 


Mottó: „A rendszeres testmozgás, a sport fontos szerepet játszik a fizikai és mentális egészség megőrzésében, a betegségek megelőzésében, az önmegvalósítás hatékony eszköze. Közösségformáló ereje köztudottan rendkívüli, a családi és társadalmi kötelékek erősítésében lényeges szerepet tölt be. Nemzetközi eredményessége hozzájárul a nemzeti önbecsüléshez. Gyakorlati eszköze lehet a hátrányos helyzetű csoportok felzárkóztatásának, továbbá a munkaképesség megőrzésének az egyik legolcsóbb és leghatékonyabb formája.”[footnoteRef:2] [2:  Tarlós István Budapest programja 2009, 90. oldal] 

Fentiek mellett hatásos nevelőeszköz is, ami jótékonyan hat a formálódó személyiségre, kiteljesíti a fiatalok fizikai képességeit, erősíti erkölcsi tartásukat, esélyt ad arra, hogy kipróbálják magukat a hazai és nemzetközi megmérettetéseken.

Bevezetés 

      „A magyar sportot a rendszerváltozással szinte szükségszerűen transzformációs veszteség érte. A szocializmus már nem, a kapitalizmus még nem működik rendeltetésszerűen. A szocializmussal megszűnt az állami álamatőrizmus (a sportállások rendszere), nem lehetett többé az állami vállalatokra és a szövetkezetekre mesterségesen áthárítani a terheket.”[footnoteRef:3] [3:  Sárközy Tamás: Tézisek a magyar sportról. Népszabadság, 2008. október 3. 
] 

     A sportban 2010-ig nem volt rendszerváltás. A korábbi bázisintézményi rendszer gyakorlatilag megszűnt. A sportlétesítmények java átkerült az önkormányzatokhoz vagy magukhoz az egyesületekhez, amelyeknek csak igen korlátozott lehetőségük volt a fenntartásukra, a fejlesztés pedig gyakorlatilag elképzelhetetlenné vált. Pár kivételtől eltekintve még azokon a sporttelepeken sem történtek meghatározó beruházások, amelyek az állam kezében maradtak, s költségvetési pénzből gazdálkodhattak. A sportpályák közül jó pár végezte a telekspekuláció áldozataként (tudtunkkal jogtalan sportpályabezárás miatt egyetlen eljárás sem indult), míg másokat annyira elhanyagoltak, hogy eredeti funkciójuk betöltésére alkalmatlanná váltak.
     A létesítmények leépülésével egy időben az egyesületek és szakosztályok megszűnése is egyre jelentősebb méreteket öltött. A javarészt önkormányzatokra és szponzorokra maradó klubok csak néhány szakosztály fenntartására képesek. A kevesebb szakosztály kevesebb versenyzőt tud foglalkoztatni. Ma a sportolókat nevelő egyesületek versenyzőinek száma statisztikák szerint fele a húsz évvel ezelőttinek. A leépüléshez hozzájárul, hogy az edzőket nem tudják tisztességesen megfizetni, így egyre több a pálya- vagy országelhagyó, mind gyakrabban fordul elő, hogy a képzésnek nem minden szintjére jut az adott sport minden csínját-bínját ismerő szakember. A minőségi sportolói karrier alapjait pedig éppen ők képesek lerakni.
     Abban nagyjából egyetértés van, hogy a sportsikernek milyen összetevői vannak (lásd az idei olimpiai eredményeket) a magukban potenciált rejtő gyerekek kiválasztásától a szakemberképzésen, a létesítményi helyzeten, klub- és szövetségi szintű menedzsmenten és a versenyeztetésen át a sporttudományokig, sportorvoslásig és sportdiplomáciáig. Így már csak olyan működési modelleket kell kialakítani, amelyek segítségével fenn lehet tartani a rendszert. Magyarországon megvoltak ezek a megoldások, csakhogy a világ közben megváltozott. Ami nemrégiben jó volt, vagy elfogadható, az mára közepessé, elégtelenné vagy tűrhetetlenné vált.
     Ha azt akarjuk, hogy a magyar sport eredményesen tudjon alkalmazkodni a megváltozott világhoz, akkor bőven van tennivalója mind az államnak, mind a fővárosnak és kerületeinek és persze az egész magyar társadalomnak. Meg kell értenünk, hogy a sport sem vészelte át kevesebb veszteséggel a rendszerváltás utáni változásokat, mint például a mezőgazdaság vagy a kultúra. Új alapokat csak az egész nemzet sportolása, egy új nemzedék sportosabb életre nevelése jelentheti. Ennek mindenkori meghatározó terepe az iskola. A mindennapos testnevelés bevezetését a Budapest Programban is megjelentek szerint támogatta a városvezetés, a köznevelési törvényben a későbbiekben meg is jelent ez az oktatásfejlesztési elképzelés.
	
Általános célok, feladatok

Ösztönözni kell a fiatalokat, hogy minél előbb lépjenek be abba a „piramis rendszerbe”, melynek az alján a sport megszerettetése, tömegesítése, a tetején pedig a minőségi élsport található. Ebben a rendszerben mindenki megtalálhatja a helyét még akkor is, ha nem lesz élsportoló, „csak” egészséges, a sportot és a közösséget szerető felnőtt válik belőle. 
Az Európai Sport Chartában pontosan megfogalmazódnak azok a feladatok, melyeket a kormányoknak, az önkormányzatoknak el kell látni. Ezt iránytűként kell kezelni és elérni, hogy Budapest Főváros Közgyűlése deklarálja ennek fontosságát és az Európai Sport Chartában foglaltak megvalósítására törekedjen.


1. A jelenlegi fővárosi feltételek

Tény, hogy a fővárosban az elmúlt 20 évben szűkültek a diákok sportolási lehetőségei és sok olyan sportegyesület szűnt meg, amelyben jelentős utánpótlás-nevelés folyt. A jelenlegi iskolai rendszer és az ott uralkodó szemlélet ezt a kiesést nem tudta pótolni, annak ellenére,hogy a 2012. évi tanévtől felmenő rendszerben bevezetésre kerül a mindennapos testnevelés az alap és középfokú oktatásban. A sportegyesületek válságának hatásaként sporttelepek sora szűnt meg. Egy részük még létezik, de kezelő, használó hiányában a pályák tönkrementek, ténylegesen már nem alkalmasak sportolásra. Fokozza a problémát, hogy nincsenek speciális tulajdoni tárgyként meghatározva, hiszen az építésügyi, terület-felhasználási ágazatokban általában beépítetlen területként kezelik őket. Így nem csoda, ha jelentős részükön ma többnyire bevásárlóközpont található.
Az elmúlt években elindult egy folyamat, melynek eredményeként a kizárólagos állami tulajdonú sportlétesítmények új tulajdonosokhoz kerültek. Így a Fővárosi Önkormányzat vagyona is gyarapodott sportlétesítményekkel, (tulajdonába került a Margitszigeti Atlétikai Centrum, a Városligeti Műjégpálya, valamint több sportlétesítmény). Az élsportolók versenyei mellett a Városligeti Műjégpályát évente közel 500.000, elsősorban iskoláskorú veszi igénybe, függetlenül idényjellegétől. A másik nagy sportlétesítményben, a Iharos Sándor Margitszigeti Atlétikai Centrumban (a továbbiakban: MAC) mintegy 80.000 fő sportol évente az atlétika, kosárlabda, tenisz, labdarúgás, judo sportágban. Ezen túlmenően több tízezren vesznek részt a két intézmény egyéb rendezvényein.
Európai szintűvé fejlődött a futómozgalom és versenyrendszere. Budapesten 150-180 ezer fő vesz részt évente a Fővárosi Önkormányzat közterületein megrendezésre kerülő futó sportrendezvényeken. 
A sportesemények megrendezéséhez és a fővárosi lakosok sportolásának rendszeressé tételéhez, szakmai, személyi és technikai hátteret biztosítja az a 42 sportági szakszövetség és sportszövetség, mely közel 600 fővárosi sportegyesület több mint százezer rendszeresen sportoló tagjának szervez versenyeket, bajnokságokat.
 A Sporttörvény 55.§ (6) bekezdése alapján a helyi önkormányzatnak rendeletet kell alkotnia a sportról, melyben a helyi adottságoknak megfelelően meghatározzák a sporttevékenységgel kapcsolatos feladataikat és kötelezettségeiket, valamint az e célra fordítandó pénzeszközöket is.

A források alakulása nem követi a feladatok növekedését, a lakossági igényeket, illetve a sportlétesítmények amortizációjából következően egyre kevésbé hatékony a felújítást, korszerűsítést szolgáló keret (1991-ig sportlétesítmény felújítási keret is volt a fővárosi költségvetésben, melyre kerületek, sportegyesületek, iskolák pályázhattak és a fővárosi támogatás akkor volt elnyerhető, ha a kérelmező is vállalta legalább a kiadások 50-60 %-át). A korábbi állapothoz képest változást eredményez majd mind a lakosság sportolási igényeinek kielégítésével és a sportingatlanok fejlesztése és hasznosítása terén a Nonprofit Kft. megalakulása.

[bookmark: _2.__Jogszabályi]2.  Jogszabályi háttér

„Mindenkinek joga van a testi és lelki egészséghez.” (Alaptörvény XX. cikk (1) bekezdés). Ezt a jogot a Magyar Köztársaság a sportolás és a rendszeres testedzés biztosításával segíti elő. 
Az intézmények, illetve azok fenntartói az oktatási rendszer minden szintjén kötelesek a sportolás feltételeit megteremteni és biztosítani. A települési önkormányzatok kötelesek a helyi sporttevékenységet támogatni, a tulajdonukban lévő sportlétesítményeket fenntartani és működtetni, a sportcélú helyi szervezetekkel együttműködni. Ezen kívül a 2004. évi I. törvény (sporttörvény) által meghatározott intézményi-szervezeti háttérrel megvalósulhat a sport piaci átalakulásának előmozdítása is.
 - Foglalkozik az EU alkotmányos szerződése is a sporttal: „Az Unió a sportnak a társadalomban és a nevelésben betöltött szerepére tekintettel hozzájárul az európai sport előmozdításához.” Az Európai Parlament és a Tanács 2003. február 6-i 291/2003/EK határozata. Az Unió fellépésének célja a sport európai dimenzióinak fejlesztése, a versenyek tisztaságának és a sportszervezetek közötti együttműködésnek az előmozdítása, illetve a sportolók, különösen a fiatal sportolók fizikai és szellemi épségének védelme révén.”
- a nemzeti köznevelésről szóló 2011. évi CXC. Törvény 27.§-a, mely hatályos 2013. IX. 1-től.
- Magyarország helyi önkormányzatairól szóló 2011. évi CLXXXIX. törvény 2013. január 1-től érvényes rendelkezései 13.§ (1) bekezdés 15. pont, 14.§, 23.§ (4) bekezdés 8. pont 
- A sportról szóló 2004. évi I. törvény 
- AZ EURÓPAI PARLAMENT ÉS A TANÁCS 2003. február 6-i 291/2003/EK határozata 
- Az egyes sportcélú ingatlanok tulajdoni helyzetének rendezéséről szóló 1996. évi LXV. tv. 
- Egyes állami tulajdonban lévő vagyontárgyak önkormányzatok tulajdonába adásáról szóló 1991.XXXIII. tv. 42. §
- Az állami sportinformációs rendszerről (ÁSR) szóló 166/2004. (V. 21.) Korm. rend.
- A sportorvoslás szabályairól és a sportegészségügyi hálózatról szóló 215/2004. (VIII. 31.) Korm. rend.
- A sportról szóló 35/2002. (VI. 21.) Főv. Kgy. rendelet
- A Budapesten megrendezésre kerülő kiemelkedő jelentőségű nemzetközi sportesemények Fővárosi Önkormányzat általi támogatásának szabályairól szóló 57/2005. (IX. 16.) Főv. Kgy. rendelet
- A fővárosi önkormányzati tulajdonú közterületeken megrendezésre kerülő futó sportesemények szabályozásáról szóló 40/2012. (V.8.) számú Főv. Kgy. rendelet 
- A fővárosi közterületek használatáról és a közterületek rendjéről szóló 59/1995. (X. 20.) Főv. Kgy. rendelet
- A Fővárosi Önkormányzat tulajdonában lévő közterületek használatáról és rendjéről szóló 60/1995. (X. 20.) Főv. Kgy. rendelet
- A fővárosi kitüntető díjak alapításáról és adományozásáról szóló 28/1992 (X.1.) Főv. Kgy. rendelet
- A fogyatékos személyek jogairól és esélyegyenlőségük biztosításáról szóló 1998. évi XXVI. tv. 18. §
2.1. Feladat 

1./ Aktualizálni kell a sportról szóló 35/2002 (VI.21.) Főv. Kgy. rendeletet 
2./ A Budapesten megrendezésre kerülő kiemelkedő jelentőségű nemzetközi sportesemények Fővárosi Önkormányzat általi támogatásának szabályairól szóló 57/2005. (IX.16.) Főv. Kgy. rendelet hatályon kívül helyezése, a témában új jogszabály megalkotása                                                                      
3./A fővárosi önkormányzati tulajdonú közterületeken megrendezésre kerülő futó sportesemények szabályozásáról szóló 40/2012. (V.8.) számú Főv. Kgy. rendelet módosítása                                                                                                                       

3.  Diáksport, utánpótlás nevelés
 
A diáksport versenyrendszer működtetésére a feltételek adottak a Budapesti Diáksport Szövetség (a továbbiakban: BDSZ) által. Bár az országos diákolimpián a résztvevők száma nő, ez a fővárosban csökken, a vidéki fölény egyre szembetűnőbb. A fővárosi döntőt igazi eseménnyé kell tenni és a sportági szakszövetségekkel együttműködve kell emelni a szakmai színvonalat a BDSZ koordináló szerepével.
     Évről-évre törekedni kell arra, hogy több diák kapcsolódjon be a rendszeres sporttevékenységbe. Fontos a versenyrendszer minőségének javítása, mely a kerületekkel történő megállapodásban is rögzíthető lehet. 
     Ösztönözni kell a sportiskolai rendszerek működtetését és továbbfejlesztését a különböző sportágak tekintetében. Támogatni kell az oktatási intézmények és sportegyesületek olyan kapcsolatrendszerét, melyek összekötik az oktatást és a sportolást, segítséget, lehetőséget nyújtanak a sportoló tanulóknak. Ezek az utánpótlás műhelyek legyenek felvevőhelyei a diáksport rendszerben sportoló legtehetségesebb gyerekeknek, így megvalósulhat a diáksport egyesületekben (a továbbiakban: DSE), a kiválasztás is. Fontos az is, hogy a különböző sportágakban a kerületi szintű elképzelésekkel történjen együttműködés, ne legyenek külön erőfeszítések, mert így az erők szétforgácsolódnak. A különböző sportágak egy szervezetben való tömörítése (kerületeken átnyúló egységes sportoktatási szervezet) is indokolt. 

A Főváros és az egyetemi sport fejlesztési irányai

A Fővárosi Önkormányzat célja, hogy a Budapesten élő egyetemistáknak, főiskolásoknak változatos szabadidős- és versenysport lehetőségeket biztosítson. Az egyetemi sport társadalmi szerepének kiemelt jelentősége meghatározó, hiszen a felsőoktatási intézmények azok az utolsó szervezeti formák, ahol a hallgatók életmódjává válhat a sport. Az egyetemi sportprogramok fejlesztésével kell elérni az Universitas Bajnokságok bővítését, több sportágban. Ugyanezen területre vonatkozóan feladat az Universitas Edzés-Program kiterjesztése, valamint Főváros  irányítása alatt álló sportlétesítményekben, pályázati lehetőségek bővítése az egyetemi-főiskolai sport számára.
A fizikai szintfelmérő programok támogatása
A tanórák számának növelése lehetővé teszi, hogy az iskolai testnevelés és sport  egészségfejlesztő, egészségmegőrző élettani hatékonyságának tudatos javításával megállítsuk fiataljaink fizikai/egészségi állapotának több évtizede tartó romló tendenciáját. Gyermekeink fizikai állapotának rendszeres mérésével, a megnövekedett testnevelési órák hatására bekövetkezett változások irányát és mértékét számszerűen is kifejezhető objektív módon kívánjuk nyomon követni. A mérési módszerek közül a Hungarofit módszer országos egységesítését 12 oktatási szakmai szervezet egyértelműen támogatja.
A Főváros az általa fenntartott intézményekben, a 2011/2012-es tanévben a HUNGAROFIT módszer alkalmazásával elindította a mérési programot.
Ennek célja:
- a tanuló pillanatnyi edzettségi állapotának megfelelő, egyénre szabott terheléssel a testnevelés élettani hatékonyságának növelése,
- az egészség/terhelhetőség szempontjából leglényegesebb kondicionális képességek területén, az érdemjegy megállapításánál a tanulók önmagához viszonyított fejlődés mértékének előtérbe helyezése.
A programban részt vevő intézmények ismételten megkapták az útmutatóul szolgáló szakmai anyagot, melynek alapján egységes szemléletben dolgozhattak.
A mérések fontosságát a jelenleg hatályban lévő a nemzeti köznevelésről szóló 2011.évi CXC. törvény 80.§-a is megerősíti. Remények szerint a Klebersberg Intézményfenntartó Központ is kiemelt figyelmet fordít majd e projekt folytatására.

3.1. Javaslatok
	
1./ A diákolimpiák rangja továbbra is erős, vonzó tevékenység a diákok, a testnevelők és az oktatási intézmények számára. A diákolimpiai versenyrendszerben fővárosi, kerületi szinten több mint 50.000 tanuló vesz részt. E szám alapján a diáksport versenyeken az összes induló több mint 1/3-a fővárosi. Intő jel azonban, hogy a kedvezőtlen körülmények hatására komoly (20-25 %-os) visszaesés volt tapasztalható a 2006-2010-es években az egyes kerületi és a fővárosi döntők részvételi számaiban, melynek legfőbb oka a kötött diáksport normatíva eltűnése, valamint adminisztratív intézkedések hatásai az oktatási intézményekben.
A diáksport versenyrendszer működtetését magasabb szinten és a sportági szakszövetségek nagyobb aktivitásával kell végezni a jövőben. Meg kell szervezni a középfokú oktatási intézményekben a sportcsoportokat és azok támogatását be kell építeni a költségvetésbe. Ezzel elérhető, hogy évről-évre - az esetleges tanulólétszám csökkenésétől függetlenül - több diák kapcsolódjon be a rendszeres munkába. A finanszírozás tekintetében inflációkövető emelés javasolt a további években.
2./ El kell érni, hogy a DSE (melyek megalakítását pályázati úton célzott támogatással segíthetné a Főváros) a kiemelten utánpótlást nevelő egyesületekkel  együttműködési megállapodást kössenek
3./ Támogatni kell a DSE-k szerepének erősítésével egy komoly fővárosi sportiskolai rendszer működtetését - akár a Budapest Sportegyesület (BSE) szerepének átértékelésével - azokban a sportágakban, melyekre igény van. Támogatni kell azokat a sportágakat, melyek túlnövik már az iskolai kereteket és egyesületi szintű szervezeti rendszert igényelnek. A sportiskolai rendszer legyen felvevőhelye a diáksport csoportokban sportoló legtehetségesebb gyerekeknek, mely összekapcsolható a DSE-k sportcsoportjaival, ahonnan a kiválasztás történhet.
4./ Hátrányos helyzetű tanulók is bekapcsolódhassanak a versenysport rendszerbe.
5./ A Főváros sport ingatlanjaiban kapjanak több lehetőséget a diáksportban tevékenykedők.
6./ Négy részre osztva a fővárost (pl. Észak Buda, Észak-Pest, Dél-Buda, Dél-Pest) minimum négy 8+4 évfolyammal rendelkező (akár együttműködés keretében) vagy arra felfejleszthető iskolá(ka)t kellene támogatni. Ehhez persze ismét a kerületekkel történő együttműködés megvalósítása szükséges és az általános tantervű osztályoknál magasabb normatívát kell megállapítani.
7./ Egy mérési program továbbvitele és fejlesztése. 
8./ Meg kell találni azt a formát, amelyben a mindennapos testnevelésben a diákok egyre emelkedő számban mérhessék össze tudásukat a sportversenyeken. 
9./ Az egyetemi sportprogramok fejlesztésével kell elérni az Universitas Bajnokságok bővítését több sportágban. Ugyanezen területre vonatkozóan feladat az Universitas Edzés-Program kiterjesztése.
10./ Főváros  irányítása alatt álló sportlétesítményekben, pályázati lehetőségek bővítése az egyetemi-főiskolai sport számára.
11./ Támogatni kell a fővárosi sportiskolai rendszer működtetését. A sportiskolai rendszer legyen felvevőhelye a diáksport csoportokban sportoló legtehetségesebb gyerekeknek. 
12./ Szükséges bevezetni a középiskolák részére az eredményességi támogatást, mely teljesítmény alapján biztosít sportfelszerelés és tornatermi felszerelés vásárlási lehetőséget számukra.
13./ Továbbra is folytatni kell a sportoló tanulókat elismerő fővárosi cím: az ”Élen a tanulásban, élen a sportban” odaítélését, hiszen a jó sporteredményeket elérő, jól tanuló diákok megbecsült tagjai a sporttársadalomnak.  

3.2. Feladatok

1./ Tovább kell fejleszteni a diáksport versenyrendszer jelenlegi formáját és a BDSZ működési feltételeit. Ki kell dolgozni azt a támogatási modellt, amellyel a főváros üzemeltetésében lévő tanintézmények Diák Sportegyesületeiben és Iskolai Sportköreiben (a továbbiakban: ISK) az önkormányzat által finanszírozott sportcsoportok támogatása megvalósul, hogy minél több diák legyen bevonható a rendszeres sporttevékenységbe. A támogatott sportcsoportoknak a meghatározott sportágakban kötelező elindulniuk a kerületi/fővárosi versenyeken. Az önkormányzati támogatás felhasználását folyamatosan kontrollálni kell a támogatási megállapodásokban foglaltaknak megfelelően.
2./ Megfontolandó az ösztöndíjprogram bevezetése, a kiemelkedő sport és tanulmányi eredményeket elérők támogatására (olimpikonok, VB-, EB érmesek, országos bajnokok).
3./ Együttműködési megállapodást kell kötni az egyetemi sport irányító testületeivel  a sport és létesítmény fejlesztési irányok mentén. 
4./ Pályázat lehetőségek kihasználása (Norvég Alap, TÁMOP, MOB)
5./Támogatni kell - vagy a BSE bevonásával annak feladatává kell tenni - az önkormányzat által finanszírozott, fővárosi gyerekeket foglalkoztató sportiskolai rendszerű képzést adó egyesületet vagy egyesületeket. Legalább négy, 8+4 évfolyammal rendelkező iskolá(ka)t kell bekapcsolni ebbe a programba. Itt fokozottabban kívánatos a kerületekkel való együttműködés is. Ezek a szervezetek legyenek a preferált sportágak tehetséges gyermekeinek gyűjtőhelyei. Az iskolák, DSE-k a meghatározott sportágakban irányítsák ezekbe az egyesületekbe a tehetségeket. Később ezen intézmények száma bővülhet.


4. Szabadidősport, versenyrendszer, sportági szakszövetségek és sportszövetségek

A szabadidősportban megtalálható szinte az összes sportág, azonban ezek űzéséhez nem szükséges a professzionális edzésmunka, és nincs teljesítménykényszer.  A résztvevők saját elhatározásukból, életkori sajátosságaiknak megfelelően vesznek részt szabadidejükben a sportos programokon. A sportos életmód kialakulásának egyenes következménye lehet az életmódváltás, a táplálkozási szokások változása is. A szabadidős testmozgás nem csupán az egészséges életmód, a mozgás élmény és a természet szeretetét, a szellemi – lelki-fizikai kikapcsolódást jelenti,hanem ezeken keresztül a teherbíró, munkaképes és egészséges társadalom kialakulását is elősegíti. A tehetséges fiatalok számára lehetőséget biztosít a versenysportba történő becsatlakozásra, hiszen számos sportág kipróbálására nyílik lehetőség.
A sportvállalkozások által kínált sportolási lehetőségek, vállalkozás típusú rendezésében jól kivehető, hogy a gazdasági szféra és az élsport is felismerte a szabadidősportban rejlő tömegbázist. Annak ellenére, hogy a szabadidősport fontos területét képezik a profitorientált események, szükséges megjegyezni, hogy az itt keletkező haszonból a források nem fordítódnak vissza a sportra.
A fővárosi klasszikus szabadidősportot a Budapesti Szabadidősport Szövetség és tagszervezeti valósítják meg. E szervezetek - bár az utóbbi időben a pályázati források szűkülésével egyre nehezebben - non-profit módon tarják fenn magukat, szervezik eseményeiket. A szervezetben dolgozók – kevés kivételtől eltekintve – társadalmi munkában tevékenykednek a kisebb nagyobb közösségek érdekében.

A budapesti területi sportági szakszövetségek és sportszövetségek     
A magyar sport és ezen belül Budapest sportja működésének egyik elengedhetetlen feltétele a fővárosi versenyrendszer fenntartásának biztosítása. E nélkül Budapest sportja működésképtelenné válhat. A Fővárosban működő 42 budapesti területi sportági szak- és sportszövetség évente közel 1000 sporteseményt, versenyt, bajnokságot rendez, melyen mintegy 150.000 fő vesz részt. A budapesti területi szövetségek a Fővárosi Önkormányzat versenyrendezéshez nyújtott támogatása nélkül nem lennének képesek megvalósítani éves eseményeiket. A szövetségek ez irányú támogatása kiemelkedően fontos fővárosi sportágazati feladat, melyet a 2004. évi I. tv. 55. §. 3. pontjának c, bekezdése is rögzít:
„A megyei és a fővárosi önkormányzat az (1)-(2) bekezdésben foglaltakon túl sportszervezési feladatai körében: segíti a sportági és iskolai területi versenyrendszerek kialakítását, illetve az e körbe tartozó sportrendezvények lebonyolítását”.
Budapest Főváros Önkormányzata mindenkori költségvetési rendeletére való tekintettel a sportkoncepciót figyelembe véve lehetőségeihez képest kötelezettséget vállal a budapesti sportszövetségek támogatására a „8413 Sportcélú támogatás” cím előirányzatán.
 
A budapesti területi sportági szakszövetségek és sportszövetségek támogatási szempontrendszere:
1. A szakszövetségi versenyrendszerben résztvevő igazolt versenyzők létszáma
1. A korosztályos bajnokságok száma
1. A bajnokságokon kívüli sportesemények száma
1. A megrendezett eseményeken résztvevők száma
1. Kiemelt nemzetközi versenyek rendezése
1. A szakszövetségek aktivitása a források előteremtésében
1. A sportág nemzetközi eredményességének figyelembe vétele
1. A sportszövetségi eseményrendezés fajlagos költségigényének figyelembe vétele, a versenyrendezés sajátosságaira tekintettel
1. A nemzetközileg is kiemelkedően sikeres nem olimpiai sportágak utánpótlás-nevelési tevékenységének figyelembe vétele
A támogatást kizáró okok:	
1. A támogatás elszámolásakor nem szerepelhet olyan verseny, amelyen egyéni versenyszámonként 2-3 induló vett részt.
1. Az újonnan alakuló szövetségek megalakításuk, és az azt követő évben nem kapnak támogatást
1. Az előző év támogatási elszámolás hiánya, valamint valótlan adatok közlése. 

4.1. Feladatok:

1./Szabadidős futó pályák kialakítása főváros szerte
Az Iharos Sándor Margitszigeti Atlétikai Centrum (a továbbiakban: MAC) fővárosi intézményéhez tartozó margitszigeti futókör jelen állapota nem kielégítő, a pálya felújítást igényel. A futókör több helyen a burkolat hiánya, illetve fel- és szétválása miatt balesetveszélyes. A pályán esetlegesen bekövetkező balesetek kártérítési költségei a Fővárosi Önkormányzat költségvetését terhelik. A közvetlen balesetveszélyen kívül sürgős javítást igényel a pálya azon része is, ahol a futófelület repedezett, megsüllyedt, vagy elvált a szegélytől, így a vízelvezetés nem megoldott. Sürgős felújítás hiányában oly mértékben megy tönkre a futókör, hogy javíthatatlanná válása esetén ezen a helyszínen már csak egy teljesen új pálya létrehozása jelentene futás lehetőséget több ezer fővárosi számára.

A Városligetben tervezett futópálya megépítésének koncepciója szponzori segítséggel elkészült. A közel három kilométeres futókör megvalósítása szponzori és pályázati pénzből a közeljövő feladata.

2./Strandok, uszodák fejlesztési lehetőségei:
- A budapesti strandok területén a strandröplabda, strandvízilabda, strandkézilabda, strandlabdarúgás sportágak népszerűsítése, lehetővé válik a megfelelő pályák kialakításával, annak ellenére, hogy a fővárosi strandok adottságait tekintve különbözőek.
- A közeljövőben diáktáborok, erdei iskolák szervezése a strandok területén lévő bungalók, lábas házak, hotelek igénybevétele is lehetséges.
- A strandok területén lévő, kispályás labdarúgópályák, teniszpályák, homokos röplabdapályák, úszómedencék, asztaliteniszezés lehetőségeinek maximális kihasználása a sportszakma és a fürdőigazgatóság segítő szakmai munkájával képzelhető el.
Feladat: Nyári és sporttábori programok kialakítása.
Strandpályák építési konstrukciójának megalkotása.

 
3./Lakossági sportjátszóterek, közösségi sport-terei, és programkínálat kialakítása: Az Európai Uniós támogatásoknak köszönhetően egyre több korszerű játszótér épül a fővárosban, ahol minden feltétel adott a balesetmentes sportoláshoz is. A mindennapos testnevelés lépcsőzetes bevezetése, a tornatermek kis kapacitása indokolja e közösségi terek nagyobb kihasználását a jövőben.
A Fővárosi Önkormányzat oktatási ágazatának fejlesztési terveiben szerepelnek a már meglévő, illetve kialakítandó játszóterek, közösségi sportterek aktív bekapcsolása a főváros sport és szabadidős életébe.
A játszótéri szervezett sportprogramokban az óvodapedagógusok és a rekreációs hallgatók, jelentenék a szakember-bázist.


A sportszakemberek bevonása a szabadidős programokba fővárosi szinten:
A nemzeti köznevelésről szóló 2011. évi CXC tv. 6.§ (4) bekezdésében kimondja, hogy a diákoknak érettségi bizonyítványuk megszerzéséhez 50 óra közösségi munkát kell végezniük.
A tanulók önkéntesként segíthetnek a fővárosi rendezvényeken, szabadidősport fesztiválokon, közterületi futóeseményeken. A fővárosi oktatási ágazat fejlesztési programjában szerepel a szabadidős, valamint sporttevékenységgel kapcsolatos programok szélesítése, az intézményekkel történő kapcsolat megszilárdítása. A programok gyakorlati tapasztalatszerzésre nyitnak lehetőséget a fiatalok számára, a szervezés, lebonyolítás és egyéb szakmai területeken történő részvétellel.
Feladat: A Sport és szabadidős játszóterek program kínálatának kialakítása és az önkéntesek bevonása a kiemelt fővárosi lakossági sportprogramokba.

Európa Sport és Egészség Nap, „Moccanj Budapest” szabadidős programok:

A Főváros egyik kiemelt sportágazati feladata az egészséges, mozgásgazdag életmód iránti igény megteremtésében való szerepvállalás. Ennek szellemében a Fővárosi Önkormányzat támogatja az Európa Sport és Egészség Nap kiemelt fővárosi szabadidős sportrendezvény megrendezését. Az esemény sikere, és az ilyen jellegű sportrendezvények iránt meglévő lakossági igényre figyelemmel további központi sportfesztiválok szervezése vált indokolttá. Ezt figyelembe véve a Főváros támogatásával meghirdetésre került a „Moccanj Budapest” programsorozat, melyet a Budapesti Szabadidősport Szövetség, a Budapesti Sport Unióval (továbbiakban BSU) és a budapesti területi sportszövetségekkel együttműködve szervez. Így a fővárosi lakosoknak három – télen, nyáron és ősszel - kiemelt központi nagy sportfesztiválon lesz módjuk sportolni.
Ezeken a rendezvényeken résztvevők- korosztálytól függetlenül - a bemutatók révén megismerhetnek új, kevésbé ismert sportágakat és ki is próbálhatják azokat. Ezen túlmenően a sportági bemutatók mellett információt és tanácsokat is kaphatnak a sportolási lehetőségekről az adott sportágban a Főváros területén. 
4.2. Javaslatok:
1./ a lakosság számára ingyenes, széles sportági kínálatot felsorakoztató, sportfesztiválok rendezési költségének biztosítása.
2./ szükséges a Fővárosi tulajdonú sportlétesítmények lakossági célú hasznosíthatóságának felülvizsgálata és az elavult pályák üzemeltetésre alkalmassá tétele.
3./ a fővárosi nagy rendezvényeken az egészséges életmód, a prevenció az életmód váltás és táplálkozási szokások bemutatása 
4./ a fővárosi nyugdíjas szervezetekkel, intézményekkel együttműködve, az igényeknek megfelelően a szép korúak részére sportprogramokat kell kidolgozni.
5./ a lakossági futókörök, bicikli utak és játszóterek fejlesztése.
6./ a fürdők és strandok területén kialakítandó sportpályák üzemeltetése lehetőségeinek megteremtése

A fogyatékkal élők sportja
 
Minden embernek joga van az egészséges életmódhoz. Az épek esetén jóval könnyebb és egyszerűbb ennek elérése, azonban a fogyatékkal élőknél ez jóval nehezebben valósítható meg.  A Fogyatékkal Élők Budapesti Sportszövetség (a továbbiakban: FÉBSSZ), a fogyatékos emberek sportjában működő budapesti szervezet, mely irányítja Budapest területén a fogyatékkal élő emberek sportjában folyó tevékenységet és képviseli tagjai érdekeit, szorosan együttműködve a Magyar Olimpiai Bizottság (a továbbiakban: MOB) Paralimpiai Bizottságával, a kerületi önkormányzatok esélyegyenlőségi referenseivel.

Javaslatok:
1./ A fogyatékosok szabadidősportjának program bővítése.
2./ Integrált események szervezése a fogyatékos és az ép sportoló diákok számára. 
3./ A nyitott tornatermek, sportpályák biztosítással a fogyatékkal élők számára.
4./ Akadálymentesítés a kiépített  szabadidős futó-kocogó-erősítő-nyugdíjas-sportpályákon és a sportlétesítményekben.
5./ A Budapesti Fogyatékos Sportközpont kialakítása az állami sportirányítással egyeztetett formában. 
A budapesti sportszövetségi feladatrendszer fejlesztési irányai
A sport társadalmi szerepe megerősödött és szolgáltató jellege is egyre jelentősebb. A magyar sport működtetésében a Sporttörvény módosítása szerint a Magyar Olimpiai Bizottság kapott elsődleges szerepet. A MOB új szervezeti struktúrájában a sportágazati feladatok tagozatok szintjén kerültek meghatározásra. A MOB tagozati struktúrájának megfelelően a Fővárosban is működik egy szövetségeket tömörítő civil szervezet a Budapesti Sportszövetségek Uniója (a továbbiakban: BSU), melynek tagjai az:
1. Olimpiai sportágak fővárosi területi szövetségei,
1. Nem olimpiai sportágak fővárosi területi szövetségei,
1. Budapesti Diáksport Szövetség 
1. Budapesti Egyetemi- Főiskolai Sportszövetség,
1. Budapesti Szabadidősport Szövetség
1. Fogyatékkal Élők Budapesti Sportszövetsége.
A fővárosi területi sportágazati feladatok döntő többségének a megvalósítója szerződéses keretek között a Budapesti Sportszövetségek Uniója és tagszervezetei. A Budapesti Sportszövetségek Uniója tagszervezeteivel együtt a MOB-al kötendő – előzetesen a Fővárosi Önkormányzattal egyeztetett – együttműködési megállapodás alapján továbbra is képes lesz ellátni a MOB területi feladatait.
A   BSU a Fővárosi Önkormányzattal kötött együttműködési megállapodás keretében rögzítette a Fővárosi sportágazati feladatok ellátásában meghatározott szerepét. Az együttműködési megállapodást a Fővárosi Közgyűlés a 2703/2011. (IX.21.) Főv. Kgy. határozatával fogadta el.  A BSU együttműködik önkormányzati feladatok ellátásában a főváros sportéletében meghatározó szerepet betöltő budapesti utánpótlás, diák, fogyatékkal élők és szabadidő sport versenyrendszer működtetésében és fenntartásában.
A sportági szak- és sportszövetségek szakmai és pénzügyi kontrolljának bemutatása 
A budapesti sportági szak- és sportszövetségek pénzügyi és számviteli feladatainak ellátását a Fővárosi Önkormányzat évek óta céltámogatás révén biztosítja a szövetségeket tömörítő BSU-n keresztül. Ezen tevékenység biztosítása azért célszerű, mert a legtöbb budapesti területi szövetség nem rendelkezik a feladat elvégzésére alkalmas szakemberekkel. A jelenlegi rendszer révén a legkisebb szervezetnél is biztosítható a pénzügyi-számviteli feladat ellátás szakmaisága, az átlátható pénzügyi gazdálkodás és ellenőrzés biztosítása. 
A budapesti területi sportági szak- és sportszövetségek infrastruktúrájának támogatása a budapesti Sportszékház működtetése által. 
Az országos sportági szak- és sportszövetségek elhelyezése egy helyen, a Magyar Sportok Házában valósul meg. Ezzel azonos módon a 2004. évi I. tv. 55.§ (3) bekezdés c) pontjában foglaltakra a budapesti területi sportszövetségek a Főváros tulajdonában lévő V. ker. Curia u. 3. sz. alatti irodaépületben kerültek elhelyezésre. Minden területi budapesti sportszövetség támogatásként használhatja szerződéses keretek között az irodaépület meghatározott helyiségeit. A szövetségeknek alapvető infrastrukturális működését biztosítja ez által a Fővárosi Önkormányzat, hiszen az irodahasználaton túl a Sportszékházban lehetőség van a szövetségek közgyűléseihez, elnökségi üléseihez, játékvezetők képzéseihez, szakmai konferenciákhoz, továbbképzésekhez szükség szerinti helyiségek biztosítására. A szövetségek egy irodaépületben történő elhelyezése a tevékenységükből fakadó gyakori koordinációs teendők és együttműködési kötelezettségek miatt is az egyik leghatékonyabb szövetségi támogatási forma.
Fővárosi sportszakember képzés és továbbképzés 
Budapesten az amatőr,- és a versenysportban résztvevők nagy számát tekintve szakmai követelmény, hogy a Fővárosi Önkormányzat illetékességi területén segítse a sportszakemberek képzését, illetve továbbképzését. Ezt a feladatot a 2004. évi I. tv. 55.§ (3) bekezdésének b) pontja is rögzíti. A Fővárosi Önkormányzattal kötött 2703/2011. (IX.21.) sz. Fővárosi Közgyűlési határozat értelmében látja el a  BSU   OKJ-s képzés keretében ezt a feladatot.
A képzéshez – mely a V. ker. Curia utcai Sportszékházban történik – megfelelőek a körülmények, az oktatás abban az épületben van, ahol a sportszövetségek is dolgoznak. Ehhez kielégítő infrastrukturális adottságok is társulnak. A sportszakember képzés és továbbképzés jelenlegi feltételek melletti működtetése és fejlesztése célszerű, mivel az adott sportszövetségek látják leginkább a sportáguk szakember ellátottságát és a meglévő hiányosságokat, így közvetlenül is tudják a meglévő igényeket jelezni a székhelyükön működő Felnőtt Képzési Intézmény felé.
Fővárosi egységes sport információs rendszer működtetése
A mai kor által támasztott követelmény, hogy a fővárosban élő aktívan sportoló, vagy a sportot szerető lakosság részére  felhasználóbarát, könnyen kezelhető informatív sport honlap működjön. A sportról szóló 35/2002.(VI. 21.) Főv. Kgy. rendelet 4. § k) pontja értelmében a Fővárosi Önkormányzat hangsúlyos feladatának tekinti az itt élő polgárok ilyen irányú kiszolgálását. A sportágazat 2011-től működteti és fejleszti a sportinformációs internetes portálját. www.bsu.hu
Célkitűzés, hogy Budapest sportjának teljes körű megjelenítése megvalósuljon. A fővárosi sport- és eseménynaptár már elérhető, célkitűzés a „Hol sportoljak?” oldal kialakítása. A budapesti sportszövetségek és sportági szakszövetségek éves adatszolgáltatása évek óta jól működik, az általuk beküldött információk adják a jelenlegi honlap bázisát, melynek folyamatos bővítése, fejlesztése fontos feladat.

Feladatok: 
1./ A sportszakember képzés fejlesztése. 
2./ A Curia utcai Sportszékház szerződéses viszonyainak felülvizsgálata
3./ Sportinformációs rendszer fejlesztése



5.  Versenysport, élsport

 Az élsport eredményessége vonzza a fiatalokat a sport felé és a nemzeti önérzet lényeges tényezője, melyet az idei olimpiai szereplés is bizonyított. 
A fővárosban versenysportágak közül ki kell választani azokat, melyek támogatásra érdemesek, melyek Budapest lakosságának kiemelt érdeklődésére tarthatnak számot. Változtatás szükséges, hiszen egyensúlytalanná vált a minőségi sport - különösen a labdajátékok vonatkozásában - a vidék javára.   Budapesten az utánpótlás nevelő egyesületekben sportoló fiatalok előtt lecsökkent fővárosi élsportban való szereplés lehetősége.
     
5.1. Javaslatok:

1./ Döntés szükséges ahhoz, hogy a főváros mely sportágakat preferál. Ezek kiválasztása után, a finanszírozást koncentrálni kell a feladatokra. A kerületi önkormányzatok bevonásával (főleg az utánpótlás-nevelés területén) együttműködési megállapodás kereteiben, a sportágakban egységes fővárosi rendszer építhető fel. Mindezek után lehet sportágakra lebontva a konkrét szakmai és finanszírozási terveket elkészíteni.

2./ A fővárosban támogatni kell professzionális csapatokat, melyek meghatározó élcsapatai lehetnek az országnak és nemzetközileg is versenyképessé válnak 5-7 éven belül. 

5.2. Feladatok:

3/ Ki kell alakítani az élsport finanszírozási és támogatási rendszerét, egy fővárosi egyesület támogatása által, mely reprezentálja a fővárost.

4./ A célok elérése érdekében meg kell teremteni a főváros, a kerületek, a sportági szakszövetségek és a diáksport szövetség, a létesítmények tulajdonosai (üzemeltetői), a fővárosi sportegyesületek és a különböző támogatók együttműködését.
     .
6.  Sportegyesületek (civil szerveződések)

Az állam kivonulása a sportegyesületi támogatás rendszeréből egészen 2010-ig tartott. Ezután a kormányzat bevezette az öt látvány-csapatsport ún. TAO támogatását, mely óriási segítséget jelent ezeknek a sportágaknak, különösen az utánpótlás-nevelés és az infrastruktúra-fejlesztés területén. Ezáltal nemcsak a közvetlen élsporttal foglalkozó, illetve olimpikonokkal rendelkező klubok tudnak talpon maradni üzleti megfontolások és állami támogatás révén.

6.1. Javaslatok:

1./ Be kell vezetni  a sportegyesületek pályázati támogatását. Ez vonatkozik mind az utánpótlás-neveléssel, a szabadidősporttal és az élsporttal foglalkozókra egyaránt.
3./ Törekedni kell együttműködési megállapodások kötésére az iskolák és sportegyesületek között.   


6.2. Feladatok:

Ki kell alakítani egy olyan támogatási rendszert és annak szervezetét (sport-keret), mely meghatározott szempontok (vagy pályázat) alapján nyújt támogatást.

7.  Sportlétesítmények

A fővárosi tulajdonú sportlétesítmények állapota általánosan leromlott, ezért törekedni kell a jelenlegi állapot megszüntetésére és a létesítmények korszerűsítésére, fejlesztésére, illetve a lakossági igényeknek megfelelő profil kialakítására.
.
A lakossági, valamint a gyermek- és ifjúsági sport feltételeinek javítása érdekében - új elemként - meg kell teremteni a sportcélú beruházások anyagi feltételeit. A felújítási költségek elaprózása helyett konkrét, egységes fővárosi szemléleten alapuló célirányos projektek hatékony támogatása kívánatos a fővárosi tulajdonban lévő ingatlanok esetében.
A Fővárosi Önkormányzat tulajdonában lévő sportpályák és sportcélú létesítmények a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló (a továbbiakban: Vagyonrendelet) 22/2012. (III.14.) Főv. Kgy. r. 6.§ 11. pontja szerint jelenleg, korlátozottan forgalomképes ingatlanok. 
A fejlesztéshez szükséges források egy részét pályázat útján, egy részét viszont a főváros egészét tekintve kevés sportszakmai értéket hordozó sportcélú ingatlanok értékesítéséből is elő lehet teremteni. A fejlesztési célú támogatások szűk keretei miatt megoldási alternatívát a Társasági Adó (a továbbiakban: TAO) tv. módosításával életbe lépett látvány-csapatsport támogatási konstrukciója jelenthet.


Nonprofit gazdasági társaság létrehozása:

A Fővárosban a sport feladat-ellátás megvalósítása jelenleg két sportintézmény működtetésével (Iharos Sándor Margitszigeti Atlétikai Centrum, Városligeti Műjégpálya), valamint civil szervezetek - budapesti területi sportági szak- és sportszövetségek közreműködésével történik. 
A Fővárosi Közgyűlés által elfogadott 2011-2014 évekre szóló gazdasági programban megfogalmazottakkal összhangban áll a költségvetési szervként működő két sportintézmény gazdasági társasági formában történő továbbműködése. 
A sportágazati feladatokat ellátó nonprofit gazdasági társaság létrehozását az is indokolja, hogy a nehéz gazdasági helyzetben nincs lehetőség növelni a sportra fordított támogatásokat, miközben a sportszolgáltatások iránti igény folyamatosan növekszik. Ezt az ellentmondást képes feloldani egy 100 %-os fővárosi tulajdonban lévő nonprofit gazdasági társaság, amely szolgáltatás-közeli jellegével képes pluszforrásokat termelni és azt visszaforgatni a főváros sportjába.
Az átalakítás az eddig is magas színvonalon működő, és egyre jelentősebb számú sport iránt érdeklődő embert vonzó sportlétesítményeken erősíti a piaci és még inkább szolgáltatói szemléletű működés kialakításának feltételeit. 

Átalakulás esetén az önkormányzat, az előzőekben felsorolt feladatokhoz szükséges, már egyébként is a sportágazathoz rendelt forrásokat költségvetésében biztosítja a sportcélú nonprofit gazdasági társaság számára. Tartós vagyonkezelésbe adja a tulajdonában lévő, illetve a későbbiekben tulajdonába kerülő sportlétesítményeket, sportcélú ingatlanokat. A megalakuló Budapesti Sportszolgáltató Nonprofit Kft.-nek (a továbbiakban: BSSZ Nonprofit Kft.) nem kerül sem tulajdonába, sem apportjába egyetlen, a Fővárosi Önkormányzat tulajdonában lévő sportingatlan sem. Az intézményi ingatlanok működtetése és az intézményi feladatok, azok megszüntetésével szintén ide csoportosíthatók.

A gazdálkodás hatékonysága javulhat, mert bár a nonprofit gazdasági társaság az önkormányzattal kötött szerződésben foglaltaknak megfelelően előre meghatározott összegű rögzített támogatást kap, de a költségek visszafogásával és a bevételek növelésével nő az alaptevékenységre visszafordítható forrás. Az éves szakmai és pénzügyi beszámoló beterjesztési kötelezettség lehetővé teszi az éves munka átfogó ellenőrzését. A nonprofit gazdasági társaság tevékenységének folyamatos ellenőrzését a felügyelő bizottság végzi.

A sportágazat ingatlan hasznosítási, vagyonkezelési koncepciója kidolgozás alatt áll, hosszútávon mindkét jelenlegi intézményi terület, és a sportágazat egyéb - jelenleg a Városligeti Műjégpálya, illetve a Főváros kezelésében lévő - sportingatlanai vonatkozásában is a jogviszony részletes tartalmát vagyonkezelési szerződések keretében kell meghatározni, és az érintett ingatlanokat a Kft. telephelyeiként feltüntetni.  A megoldás a Sportrendeletnek megfelelően szolgálja, a Fővárosi Önkormányzat tulajdonában lévő sportlétesítmények és sportcélú ingatlanok egységes irányításának és kezelésének biztosítását.
Összegezve elmondható, hogy a megalapításra kerülő sport nonprofit kft. koncentrálja és ésszerűsíti a Fővárosi Önkormányzat sporttal kapcsolatos humán és reálerőforrásait. Az egyszerűbb és átláthatóbb struktúra gyorsabb és felhasználó közeli feladatellátást tesz lehetővé. A gazdasági társaságokról szóló 2006. évi IV. törvény 4. § (1) bekezdése alapján létrehozásra kerülő nonprofit gazdasági társasági forma nagyobb lehetőséget nyújt a szolgáltatások értékesítéséből külső források bevonására a sportfeladat ellátás fejlesztéséhez, nagyobb lehetőség nyílik hazai és Európai Uniós pályázati támogatások elérésére. A költségvetési környezethez képest önállóbb, rugalmasabb feladatellátás lehetősége alakítható ki. 

7.1. Javaslatok:

1./ A budapesti sportlétesítmény felmérés mellett készüljön a Budapest Városfejlesztési Koncepcióhoz kapcsolódóan olyan sportlétesítmény fejlesztési tanulmány, mely idegenforgalom, épített környezet, kultúra és szabadidő szempontjából tematikus városfejlesztési programnak tekinthető! Ehhez kapcsolódóan készüljön elképzelés a Városliget és a Népliget szabadidősport célú feltételeinek megteremtésével kapcsolatban.

2./ A fővárosi tulajdonú ingatlanok fejlesztésében jelentős tőkét biztosító vállalkozások számára ingatlanok hosszú távú, ingyenes, vagy kedvezményes bérbeadásával lehet vonzóvá tenni az ágazati fejlesztési szándékokat. Ilyen konstrukciók körültekintő felmérés melletti kidolgozása jelentősen hozzájárulhat a létesítmények színvonalának javításához, azok fejlesztéséhez (pl. Margitszigeti Tenisz Stadion).

3./ Törekedni kell a lakótelepek, lakóparkok „dühöngőinek” átalakítására. Itt elsősorban a kerületekkel való együttműködés és az ún. Máltai Játszótér és sportpálya kialakítása kívánatos.

7.2. Feladatok:

1./ A Fővárosi Önkormányzat tulajdonában lévő, de nem a Sport Osztály vagyongazda köréhez tartozó sportlétesítmények, továbbá a fővárosi közmű vállalatok vagyoni köréhez tartozó sportpályák elidegenítése, egyéb célú hasznosítása, bérbeadása, vagy használati jogának átengedése során a vagyongazda főosztály minden esetben kérje ki a Sport Osztály szakmai véleményét. Az ebből szerezhető források fordítódjanak sportlétesítmény építésére. A létesítmények üzemeltetését pedig a létrehozandó Sportszolgáltató kft. irányítsa.

2./ Törekedni kell a jövőben is az állami tulajdonban és az MNV Zrt. vagyonkezelésében lévő sportcélú ingatlanok feltárására és azok térítésmentes átvételére az állami vagyonról szóló 2007. évi CVI. törvény alapján, ha azok a főváros számára sportszakmailag indokolt és fontos ingatlanok, továbbá működtetésük nem okoz jelentős terhelést a költségvetésnek.

3./ A Fővárosi Önkormányzat tulajdonába lévő sportlétesítmények vagyongazdálkodási feladatait a Vagyonrendeletben, illetve a vagyongazdai feladatok ellátására vonatkozó főjegyzői utasításokban/intézkedésekben rögzített eljárásrend szerint kell ellátni.

4./ A Városliget és a Népliget szabad területeinek szabadidősport célú feltételeinek megteremtésével kapcsolatban a már meglévő terveket aktualizálni kell a FŐKERT Zrt.,  Budapest Gyógyfürdő és Hévizei Zrt. (a továbbiakban: BGYH) bevonásával, és a TAO fejlesztési lehetőségeinek kihasználásával. Elsősorban a kerékpározás, futás, feltételeinek megteremtése szükséges. 


8. A fővárosi és a kerületi önkormányzatok együttműködése

A Fővárosi Önkormányzat feladata a főváros egészét érintő sporttevékenységi rendszerben a szakmai egyeztetés - ezen belül - a konkrét feladatok és prioritások meghatározása, figyelembe véve a nemzetközi és országos tapasztalatokat.

8.1. Javaslatok

Együttműködési megállapodások kötése a sportban tevékenykedő szervezetekkel, kerületekkel, létesítmény fenntartókkal.

8.2 Feladatok

1./ Közösen elvégzendő feladat a törvényben szabályozott statisztikai adatszolgáltatási kötelezettség korszerűsítése.
2./ A főváros bármely kerületében jól működő irányítási rendszer kedvező tapasztalatainak átadása szakmai fórumokon, illetve törekvés arra, hogy a legoptimálisabb szervezeti rendszert minden kerületben bevezessék.
3/ Évente egy alkalommal kerüljön sor egy fővárosi sportfórumra, melyen a főváros vezetői tájékoztatják a sportszakmai vezetőket (egyesületeket, szövetségeket, kerületeket, stb.)  

[bookmark: _9.__Sportfinanszírozás]9.  Sportfinanszírozás 

A sportfinanszírozásnak követnie kell a városvezetés és a Kormányzat célkitűzéseit, s olyan finanszírozási struktúrát szükséges felépíteni, ami a jövőben hozzájárulhat a sportélet erősödéséhez, ezen keresztül a mozgáskultúra és egészséges életmód fejlesztéséhez.


 
9.1. Javaslatok:

1./ Emelni kell a lehetőségekhez képest a költségvetésben a sportra fordítható összeget egy un. sport-keret létrehozásával, melynek forrása a közüzemi társaságok osztalék befizetése. Az Önkormányzatnak segítenie kell iskolák és egyesületek együttműködését, anyagi és szakmai támogatások által. 
2./ Ki kell dolgozni a sportlétesítmények építésével, fejlesztésével, karbantartásával kapcsolatban felmerülő finanszírozás lehetőségét. A fővárosi gazdálkodó szervezetek sporthozzájárulásának igénylése; illetékességi területen belül kedvezmények adása (így különösen: adó, bérleti jog, terület, lelakás). 


9.2. Feladatok:

1./ A sportfinanszírozást a költségvetési rendelet keretei között kell meghatározni, mely garanciákat ad a közép- és hosszú távú tervezéshez és munkához. 
2./ Javaslatot kell tenni azokra a forrásokra, melyek biztosítják a sportcélú kiadások biztonságos finanszírozhatóságát az önkormányzati költségvetésben. 
3./ Meg kell határozni az önkormányzati költségvetés százalékos arányát rendeleti szinten a Budapest-programban foglaltak szerint és ezen a keretszámon belül kell elosztási javaslatot tenni. 

